Priekšlikums PADOMES REGULA par daļējas starpposma pārskatīšanas beigšanu attiecībā uz antidempinga pasākumiem, kas piemērojami Indijas izcelsmes dažu polietilēntereftalāta (PET) veidu importam /* COM/2012/0269 final - 2012/0142 (NLE) */





PASKAIDROJUMA RAKSTS 1. Priekšlikuma konteksts · Priekšlikuma pamatojums un mērķi Šis priekšlikums attiecas uz to, kā procedūrā attiecībā uz Indijas izcelsmes polietilēntereftalāta (PET) veidu importu piemēro Padomes 2009. gada 30. novembra Regulu (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”). · Vispārīgais konteksts Šis priekšlikums sagatavots, īstenojot pamatregulu un veicot izmeklēšanu saskaņā ar pamatregulā noteiktajām pamatprasībām un procedūras prasībām. · Pašreizējie noteikumi priekšlikuma jomā Galīgie pasākumi ir spēkā un tos piemēroja ar Padomes 2005. gada 6. oktobra Regulu (EK) Nr. 1646/2005, ar kuru groza Regulu (EK) Nr. 2604/2000, ar ko piemēro galīgo antidempinga maksājumu par dažu polietilēntereftalāta (PET) veidu importu, kuru izcelsme, inter alia, ir Indijā. · Atbilstība pārējiem ES politikas virzieniem un mērķiem Neattiecas. 2. Apspriešanās ar ieinteresētajām personām un ietekmes novērtējums · Apspriešanās ar ieinteresētajām personām Procedūrā ieinteresētajām personām jau ir bijusi iespēja izmeklēšanas laikā aizstāvēt savas intereses saskaņā ar pamatregulas noteikumiem. · Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. · Ietekmes novērtējums Šis priekšlikums ir sagatavots īstenojot pamatregulu. Pamatregulā nav ietverti noteikumi attiecībā uz vispārēju ietekmes novērtējumu, bet sniegts pilnīgs vērtējamo nosacījumu uzskaitījums. 3. PRIEKŠLIKUMA JURIDISKIE ASPEKTI · Ierosināto pasākumu kopsavilkums 2011. gada 2. aprīlī Komisija sāka daļēju starpposma pārskatīšanu attiecībā uz dažu polietilēntereftalāta (PET) veidu importu, kuru izcelsme, inter alia, ir Indijā. Pievienotais Padomes regulas priekšlikums ir balstīts uz izmeklēšanas laikā iegūtajiem rezultātiem, kas attiecas tikai uz dempinga pārbaudi, ciktāl tas skar pieprasījuma iesniedzēju. Pieprasījuma iesniedzējs atcēla prasību veikt starpposma pārskatīšanu, un tika konstatēts, ka turpināt izmeklēšanu ex officio nav Savienības interesēs. Tāpēc Padomei tiek ierosināts pieņemt pievienoto priekšlikumu, lai atceltu regulu, kas būtu jāpublicē ne vēlāk kā 2012. gada 1. jūlijā. · Juridiskais pamats Padomes 2009. gada 30. novembra Regula (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis. · Subsidiaritātes princips Priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro. · Proporcionalitātes princips Priekšlikums ir saskaņā ar proporcionalitātes principu šādu iemeslu dēļ: rīcības forma ir raksturota iepriekš minētajā pamatregulā un neparedz valstu lēmumus; netiek prasīts norādīt, kā līdz minimumam samazina un proporcionāli priekšlikuma mērķim sadala Savienības, valstu valdību, reģionālo un vietējo varas iestāžu, uzņēmēju un pilsoņu finansiālo un administratīvo slogu. · Juridisko instrumentu izvēle Ierosinātais juridiskais instruments: regula Citi instrumenti nebūtu piemēroti, jo pamatregula nenodrošina alternatīvas. 4. IETEKME UZ BUDŽETU Priekšlikums neietekmē Savienības budžetu. 2012/0142 (NLE) Priekšlikums PADOMES REGULA par daļējas starpposma pārskatīšanas beigšanu attiecībā uz antidempinga pasākumiem, kas piemērojami Indijas izcelsmes dažu polietilēntereftalāta (PET) veidu importam EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2009. gada 30. novembra Regulu (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis[1] (“pamatregula”), un jo īpaši tās 11. panta 3. punktu, ņemot vērā priekšlikumu, ko pēc apspriešanās ar padomdevēju komiteju iesniedza Eiropas Komisija (“Komisija”). tā kā: 1. PROCEDŪRA 1.1. Spēkā esošie pasākumi (1) Ar Regulu (EK) Nr. 2604/2000[2] Padome piemēroja galīgo antidempinga maksājumu inter alia Indijas izcelsmes polietilēntereftalāta (“PET”) importam (“sākotnējā izmeklēšana”). Saskaņā ar pamatregulas 11. panta 4. punktu pēc tam tika veikta pārskatīšana (“pārskatīšana sakarā ar jaunu eksportētāju”) par South Asian Petrochem Ltd un tā galīgie konstatējumi un secinājumi ir izklāstīti Padomes Regulā (EK) Nr. 1646/2005[3]. Pēc termiņa beigu pārskatīšanas Padome ar Regulu (EK) Nr. 192/2007[4] vēl uz pieciem gadiem noteica galīgu antidempinga maksājumu. Pēc daļējas starpposma pārskatīšanas (“pēdējā pārskatīšanas izmeklēšana”) antidempinga pasākumus grozīja ar Padomes Regulu (EK) Nr. 1286/2008[5]. Pasākumos ietilpst konkrēti antidempinga maksājumi. Maksājuma likme svārstās no EUR 87,5 līdz EUR 200,9 apmērā par tonnu atsevišķi minētiem Indijas ražotājiem ar atlikušo maksājuma likmi EUR 153,6 apmērā par tonnu, ko piemēro citu ražotāju importam (“pašreizējie maksājumi”). (2) Pēc viena Indijas uzņēmuma South Asian Petrochem Ltd nosaukuma maiņas Komisija ar Paziņojumu (EK) Nr. 2010/C 335/06[6] secināja, ka konstatējumi par antidempingu attiecībā uz South Asian Petrochem Ltd būtu jāpiemēro Dhunseri Petrochem & Tea Limited. (3) Ar Regulu (EK) Nr. 2603/2000[7] Padome piemēroja galīgo kompensācijas maksājumu inter alia Indijas izcelsmes polietilēntereftalāta (PET) importam. Pēc paātrinātas pārskatīšanas saskaņā ar 20. pantu Padomes 2009. gada 11. jūnija Regulā (EK) Nr. 597/2009[8] par aizsardzību pret subsidētu importu no valstīm, kas nav Eiropas Kopienas dalībvalstis (“AS pamatregula”), galīgie pasākumi tika grozīti, kā minēts Padomes Regulā (EK) Nr. 1645/2005[9]. Pēc termiņa beigu pārskatīšanas Padome ar Regulu (EK) Nr. 193/2007[10] vēl uz pieciem gadiem noteica galīgu kompensācijas maksājumu. Pēc pēdējās pārskatīšanas izmeklēšanas kompensācijas pasākumus grozīja ar Regulu (EK) Nr. 1286/2008. Kompensācijas pasākumi ietver īpašu maksājumu. Maksājuma likme svārstās no EUR 0 līdz EUR 106,5 apmērā par tonnu atsevišķi minētiem Indijas ražotājiem ar atlikušo maksājuma likmi EUR 69,4 apmērā par tonnu, ko piemēro citu ražotāju importam (“pašreizējie kompensācijas pasākumi”). (4) Pēc viena Indijas uzņēmuma South Asian Petrochem Ltd nosaukuma maiņas, Komisija ar Paziņojumu (EK) Nr. 2010/C 335/07[11] secināja, ka konstatējumi par antidempingu attiecībā uz South Asian Petrochem Ltd būtu jāpiemēro Dhunseri Petrochem & Tea Limited. (5) Ar Lēmumu 2005/697/EK[12] Komisija pieņēma South Asian Petrochem Ltd piedāvātās saistības, nosakot minimālo importa cenu (“MIP”) (“saistības”). Pēc nosaukuma maiņas Komisija ar Paziņojumu (EK) Nr. 2010/C 335/05[13] secināja, ka South Asian Petrochem Ltd piedāvātās saistības būtu jāpiemēro Dhunseri Petrochem & Tea Limited. 1.2. Pārskatīšanas pieprasījums (6) Uzņēmums Dhunseri Petrochem & Tea Ltd, Indijas PET ražotājs eksportētājs (“pieprasījuma iesniedzējs”), saskaņā ar pamatregulas 11. panta 3. punktu iesniedza pieprasījumu veikt daļēju starpposma pārskatīšanu. Pieprasījums attiecās tikai uz dempingu un pieprasījuma iesniedzēju. Vienlaikus pieprasījuma iesniedzējs lūdza pārskatīt spēkā esošos kompensācijas pasākumus. Antidempinga un kompensācijas maksājumi ir piemērojami ražojumu importam, ko ražo pieprasījuma iesniedzējs, un atrunātās saistības reglamentē pieprasījuma iesniedzēja tirdzniecības darījumus ar Savienību. (7) Pieprasījuma iesniedzējs iesniedza prima facie pierādījumus, kas apliecina, ka maksājumi vairs nav jāpiemēro pašreizējā apmērā, lai neitralizētu dempingu. Jo īpaši pieprasījuma iesniedzējs apgalvoja, ka ir būtiski mainījušās uzņēmuma ražošanas izmaksas un ka šo izmaiņu rezultātā kopš pašreizējo maksājumu ieviešanas ir ievērojami samazinājusies dempinga starpība. Salīdzinot pieprasījuma iesniedzēja cenas iekšzemes tirgū un cenas eksportam uz Savienību, ir konstatēts, ka dempinga starpība ir ievērojami zemāka nekā pašreizējo maksājumu apmērs. 1.3. Daļējas starpposma pārskatīšanas sākšana (8) Apspriedusies ar Padomdevēju komiteju un konstatējusi, ka pieprasījumā ir pietiekami daudz prima facie pierādījumu, lai attaisnotu daļējas starpposma pārskatīšanas sākšanu (“pašreizējā pārskatīšana”), Komisija ar 2011. gada 2. aprīlī Eiropas Savienības Oficiālajā Vēstnesī publicētu paziņojumu par pārskatīšanas sākšanu[14], paziņoja, ka saskaņā ar pamatregulas 11. panta 3. punktu sāk daļēju starpposma pārskatīšanu, kas attiecas tikai uz dempinga pārbaudi, ciktāl tas skar pieprasījuma iesniedzēju, (“paziņojums par daļējas starpposma pārskatīšanas sākšanu”). 1.4. Vienlaicīga daļēja starpposma pārskatīšana attiecībā uz kompensācijas pasākumiem (9) Komisija 2011. gada 2. aprīlī[15] paziņoja, ka saskaņā ar AS pamatregulas 19. pantu sāk daļēju starpposma pārskatīšanu attiecībā uz subsidēšanu un paziņojuma iesniedzēju. (10) Veicot daļēju starpposma pārskatīšanu attiecībā uz kompensācijas pasākumiem, tika konstatēts, ka izmaiņas nav ilglaicīgas. Tādēļ pārskatīšanas izmeklēšana tika izbeigta, negrozot spēkā esošos pasākumus. 1.5. Ieinteresētās personas (11) Komisija oficiāli informēja pieprasījuma iesniedzēju, eksportētājvalsts pārstāvjus un Savienības ražotāju apvienību, ka tā sāk pārskatīšanu. Ieinteresētajām personām tika dota iespēja paziņojumā par daļējas starpposma pārskatīšanas sākšanu noteiktajā termiņā rakstiski darīt zināmu savu viedokli un pieprasīt, lai tās uzklausa. (12) Visas ieinteresētās personas tika informētas par iespēju pieprasīt, lai tās uzklausa. Tika pieprasīta un piešķirta viena uzklausīšana. (13) Lai saņemtu informāciju, kas vajadzīga izmeklēšanai, Komisija nosūtīja pieprasījuma iesniedzējam anketu un noteiktajā termiņā saņēma atbildi. (14) Komisija pieprasīja un pārbaudīja visu informāciju, ko tā uzskatīja par vajadzīgu, lai noteiktu dempingu. Komisija veica pārbaudes apmeklējumu pieprasījuma iesniedzēja telpās Kolkatā un Haldijā, Indijā. 2. PIEPRASĪJUMA ATSAUKŠANA UN PROCEDŪRAS IZBEIGŠANA (15) Ar 2012. gada 18. aprīļa vēstuli Komisijai pieprasījuma iesniedzējs oficiāli atsauca savu pieprasījumu daļējai starpposma pārskatīšanai attiecībā uz antidempinga pasākumiem, ko piemēro Indijas izcelsmes PET importam. Atsaukums ir pamatots lielākoties ar turpmāku pieprasījuma iesniedzēja ražošanas jaudas palielināšanu, kas apliecina, ka izmaiņas attiecībā uz dempingu nav ilglaicīgas, jo nenovēršami tiek samazinātas ražošanas izmaksas. Pieprasījuma iesniedzējs apgalvoja, ka tas ir nepārtraukts pārmaiņu process, kas liek apšaubīt, cik ilgstošas būs izmeklēšanas laikā konstatētās pārmaiņas. Tika konstatēts, ka, lai gan dažas pārmaiņas bija ilglaicīgas, uzņēmums patiešām ir nepārtrauktā pārmaiņu procesā. (16) Ņemot vērā atsaukšanu, tika apsvērts, vai būtu pamatoti turpināt pārskatīšanas izmeklēšanu ex officio. Komisijas dienesti neatklāja pārliecinošus iemeslus, kāpēc Savienības interesēs būtu turpināt izmeklēšanu. Pamatojoties uz šiem apsvērumiem, pārskatīšanas izmeklēšana būtu jāizbeidz. (17) Ieinteresētās personas tika informētas par nodomu izbeigt pārskatīšanas izmeklēšanu, un tām bija dota iespēja izteikt piezīmes. (18) Tādējādi tiek secināts, ka būtu jāizbeidz pārskatīšana par Indijas izcelsmes PET importu, negrozot spēkā esošos antidempinga pasākumus IR PIEŅĒMUSI ŠO REGULU. 1. pants Ar šo, negrozot spēkā esošos antidempinga pasākumus, atbilstoši Regulas (EK) Nr. 1225/2009 11. panta 3. punktam izbeidz daļēju starpposmu pārskatīšanu attiecībā uz dažu Indijas izcelsmes polietilēntereftalāta veidu importu. 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā priekšsēdētājs [1] OV L 343, 22.12.2009., 51. lpp. [2] OV L 301, 30.11.2000., 21. lpp. [3] OV L 266, 11.10.2005., 10. lpp. [4] OV L 59, 27.2.2001., 1. lpp. [5] OV L 340, 19.12.2008., 1. lpp. [6] OV C 335, 11.12.2010., 6. lpp. [7] OV L 301, 30.11.2000., 1. lpp. [8] OV L 188, 18.7.2009., 93. lpp. [9] OV L 266, 11.10.2005., 1. lpp. [10] OV L 59, 27.2.2007., 34. lpp. [11] OV C 335, 11.12.2010., 7. lpp. [12] OV L 226, 11.10.2005., 62. lpp. [13] OV C 335, 11.12.2010., 5. lpp. [14] OV C 102, 2.4.2011., 18. lpp. [15] OV C 102, 2.4.2011., 15. lpp.